Nei (lidn)

Nei (ven.: Не́я) om Venäman lidn Kostroman agjan keskuzpalas. Se om Nejan ümbrikon (edel vn 2021 sulakud — rajonan) administrativižeks keskuseks da palaks. Istorii Eländpunktan aluz om pandud žiloks raudtestancijanno udel «Vologd — Vätk»-raudtekeskustal vl 1906, nimitihe jogen mödhe. Vspäi 1905 mecanümbriradai tegim radoi žilos. Vl 1926 kätihe Nejad radnikžiloks, vl 1929 — Nejan rajonan keskuseks. Anttihe Nejale lidnan statusad vn 1958 28. päiväl uhokud. Nei šingotase mecan ümbriradmižel (klejatud brus i pertin komplektad, mecan pilind), sömtegimištol (leib da leibproduktad), mugažo omblendfabrik i meblin fabrik ratas lidnas. Geografijan andmused Lidn sijadase ümbrikon keskuzpalan suvipäivlaskmas, Nei-jogen keskjoksmusen oiktal randal tobjimalaz (Volgan hurapol'ne bassein), 105 m ü.m.t. keskmäižel korktusel. Nel'š-jogi (ven.: Нельша 114 km pitte) lankteb Nejha huralpäi lidnan päivnouzmas. Lidn om ümbärtud mecoil. Matkad agjan administrativižhe Kostrom-keskushesai om 184 km päivlaskmha-suvipäivlaskmha orhal, 224 km avtotedme vai raudtedme. Lähembaižed lidnad oma Makarjev nell'kümnes kudes kilometras suvhe orhal vai 73 km avtotedme i Manturovo 51 km päivnouzmha orhal i 61 km avtotedme vai Transsib-raudtedme. Tobmuz Nei oli lidnankundan üks'jäižeks eländpunktaks. Lidnankundan pämez' radoi rajonan-ki pämehen. Enččiden lidnankundan i rajonan pämehed oliba Sergei Ivanov (sügüz'ku 2016—), Valerii Volkov (2008 — sügüz'ku 2016). Eläjad Vn 2010 Venäman rahvahanlugemižen mödhe lidnan eläjiden lugu oli 9,827 ristitud, rajonan seičeme kümnendest, vn 2021 — 7,816 ristitud. Kaik 8,964 eläjad oli lidnas vl 2017. Kaikiš suremb lidnan ristitišt oli 14,416 eläjad vl 1970. Rahvahad (enamba 0,4 % vl 2021): venälaižed — 97,2 %, toižed rahvahad — 1,7 %, rahvahuden ozutandata — 1,1 %. Ortodoksižen hristanuskondan kaks' pühäpertid oma saudud lidnas: ph. Spiridon Trimifuntalaižen jumalanpert' (saudihe vll 2003−2006) i puine Suzdalin Dionisii-arhiepiskopan časoun' (om letud vll 2007−2008 lidnan kaumžomal). Openduz Lapsiden opendusen aluzkundad oma nell' nimitadud i nomeruidud päivkodid (nomer 1, 5, 6, 10), aluzškol (nomer 3), kaks' keskškolad (nomer 1 i 2), čomamahtoiden škol, lapsiden da norišton sportškol, noriden tehnikanradajiden stancii. Kostroman avtotransportižen kolledžan alajaguz (edel vn 2016 redukud Nejan politehnine tehnikum) om lidnan professionaližen opendusen aluzkundaks. Galerei Homaičendad Irdkosketused Nei-lidnan da sen ümbrikon tobmuden sait (neya.kostroma.gov.ru). (ven.)